text: Haderslev: Sygehus kan ikke blive asylcenter 
  12 november 2014 kl. 19.25
  Haderslev Kommune mener nu, at sygehuset ikke kan bruges som asylcenter. Lokalplanen er i vejen, siger kommunaldirektøren.
  Udlændingestyrelsen og Freja Ejendomme, der fremover ejer Haderslev Sygehus, har været i dialog om anvendelse af Haderslev Sygehus til midlertidig indkvartering af asylansøgere.
  Haderslev Kommune har imidlertid meddelt Udlændingestyrelsen, at lokalplanen for området er i vejen for etablering af et asylcenter på Haderslev Sygehus.
  Lokalplanen for området siger bl.a., at ?området forbeholdes til offentlige formål, nemlig til sygehus og sådanne andre institutioner, som det er naturligt at placere i tilknytning hertil?.
  Der kan ikke dispenseres for dette, fordi et asylcenter vil være i strid med principperne i lokalplanen.
  Dette betyder, at der skal udarbejdes en helt ny lokalplan for området, hvis der skal være et asylcenter. En sådan proces vil tage ca. 1 år at gennemføre.
  På denne baggrund har Haderslev Kommune altså meddelt Udlændingestyrelsen, at det ikke aktuelt er muligt at etablere et midlertidigt asylcenter på Haderslev Sygehus.
  Det står i en pressemeddelelse fra Haderslev Kommune med Kommunaldirektør Willy Feddersen som kilde.
  Udlændingestyrelsen ønskede i givet fald at råde over sygehuset fra årsskiftet 2014-15 og frem til medio 2016.
  